Riigimured : [kõnedevalimik]
Kõvas köites, ümbrispaberiga, heas korras
Võtmesõnad: dokumentaalkirjandus
Sari "Eesti mõttelugu"
675 lk. ; 21 cm. ; koostaja: Toomas Kiho. Register lk. 669-675
Käesolev Lennart Mere kõnedevalimik on järg 1996. aastal ilmunud Presidendikõnedele (Eesti mõttelugu nr. 9). Too köide sisaldas Lennart Meri riigipeaajale eelnenud ja esimesse presidendi ametiaega jäänud kõnesid; seekordne raamat, pealkirjaga Riigimured, toob lugejani Lennart Mere kui Eesti Vabariigi presidendi kõned teisest ametiajast: oktoobrist 1996 kuni oktoobrini 2001. Niisiis on tegu üsnagi põhjaliku ülevaatega Eesti riigi arengust neil aastatel, kuigi teos hõlmab mõistagi vaid Lennart Mere tähtsamaid kõnesid sellest ajavahemikust. Riigimured on omalaadne Eesti uuema ajaloo teatmeteos.
Riigimuredes jätkab Lennart Meri talle sõbralikult omistatud Eestimaa eestkõneleja osa täitmist nii oma kodus, Eestis, kui ka riigivisiitide võõruskäikudel. Raamat pole presidendi päevik; aines on raamatus süstematiseeritud temaatiliselt, et lugeja saaks selgema aimu hooltest ja muredest, millega on täidetud riigijuhi igapäev ja ajastu. Ometi joonistub nende kõnede kaudu välja ka kõneleja enda isiksus oma stiili ja mõttejõuga.
Presidendiraamatute saatmine lugejate kätte võiks olla kirjanduslikus mõttes samasuguse pretsedendi loomine, nagu oli presidendiinstitutsiooni enesegi sissemängimine rahvale ja riigile, millega Lennart Meri on vaprasti toime tulnud. Lennart Mere presidendiraamatud on sündinud värskelt, presidenditoolil olles, aktuaalses ajas. See on väljakutse ja õhutus teistelegi: julgetagu riiki juhtides rääkida riigist ja riigimuredest isiklikult, avalikult, enda isiksust oma jäädvustatud sõnaga justkui panti pannes.
Kõik käesolevas raamatus ilmuvad kõnetekstid pärinevad Eesti Vabariigi presidendi kantseleist.